Tsoenami-waarskuwing ná aardbewing in Nieu-SeelandDie aardbewing het 7,8 op die Richterskaal gemeet met die episentrum 91 km noordoos van die stad Christchurch. Foto: Google Maps Inwoners van laagliggende gebiede in Nieu-Seeland is besig om hul huise te ontruim nadat die eerste golf van ŉ tsoenami die land se oostelike kuslyn Sondag bereik het ná ŉ kragtige aardbewing. Die aardbewing het 7,8 op die Richterskaal gemeet met die episentrum 91 km noordoos van die stad Christchurch. Nieu-Seeland se departement van burgerlike verdediging en noodbestuur het gesê die aardbewing het ŉ tsoenami veroorsaak en die eerste golf het reeds gebiede naby Kaikoura en Wellington getref. “Die eerste golwe sal nie die grootste wees nie. Tsoenami-aktiwiteite kan nog ure lank voortduur en moet as ŉ werklike gevaar geag word totdat die waarskuwing opgehef is,” het die departement gesê. Die aardbewing het kort ná middernag plaasgevind en skuddings veroorsaak wat so ver as 200 km van Wellington af gevoel kon word. Volgens die owerhede het die aardbewing skade aan swakker geboue en paaie aangerig, maar geen beserings of sterftes is nog aangemeld nie. Die departement het ŉ beroep op inwoners in laagliggende gebiede aan die Ooskus gedoen om so vinnig moontlik na hoërliggende gebiede te beweeg. Mense regoor die land is ook aangeraai om weg te bly van strande en uit die water te bly. Radio New Zealand het berig duisende inwoners van Wellington het reeds die stad verlaat. ŉ Verwoestende aardbewing het in Februarie 2011 reuse-skade in Christchurch aangerig en die lewe van 185 mense geëis.